स्वास्थ्य एवं परिवार कल्याण मंत्री विपिन सिंह परमार ने मंगलवार को सुलह विधानसभा क्षेत्र के अंतर्गत दैहण में उद्योग विभाग द्वारा मुख्यमंत्री स्वावलंबन योजना पर आयोजित एक दिवसीय कार्यशाला में यह जानकारी दी। मुख्यमंत्री जय राम ठाकुर के नेतृत्व में सरकार प्रदेश के प्रत्येक वर्ग के उत्थान के लिए प्रतिबद्ध है। लोगों के कल्याण के लिए प्रदेश में 30 नई योजनाएं आरंभ की गई हैं। प्रदेश सरकार ने युवाओं के स्वावलंबन और स्वरोजगार के बेहतर अवसर उपलब्ध करवाने के साथ-साथ उनकी आर्थिक सहायता के लिए महत्वाकांक्षी मुख्यमंत्री स्वावलंबन योजना आरंभ की है, जिसमें युवा 62 प्रकार के कार्य आरंभ कर सकते हैं। इसमें पुरुषों के लिए 25 और महिलाओं के लिए 30 प्रतिशत उपदान का प्रावधान रखा गया है। इसमें अधिकतम परियोजना लागत 50 लाख निर्धारित की गई है और इस योजना में जिला कांगड़ा के लिए 8 करोड़ रुपए का प्रावधान किया गया।